Návrh 
na zrušenie úlohy B.7. uznesenia vlády Slovenskej republiky č. 715 zo 14. júla 2004 k správe o návrhu riešenia niektorých problémov decentralizácie verejnej správy

Vláda SR na svojom zasadnutí 14.7.2004 prerokovala a schválila Správu o návrhu riešenia niektorých problémov decentralizácie verejnej správy predloženú splnomocnencom vlády SR pre decentralizáciu verejnej správy  a prijala uznesenie č. 715, ktorým okrem iného uložila v bode B.7. ministrovi vnútra úlohu 
v spolupráci s podpredsedom vlády a ministrom hospodárstva, ministrom výstavby a regionálneho rozvoja predložiť na rokovanie vlády návrh zákona, ktorým sa mení a dopĺňa zákon č. 416/2001 Z. z. o prechode niektorých pôsobností z orgánov štátnej správy na obce a vyššie územné celky v znení neskorších predpisov – vypustenie ustanovení § 2 písm. k) a l) a § 3 písm. o) a p)
do 30. augusta 2004.
Keďže ministerstvo vnútra podľa zákona č. 575/2001 Z. z. o organizácii činnosti vlády a organizácii ústrednej štátnej správy nie je odvetvovo príslušným ústredným orgánom štátnej správy, vo veciach cestovného ruchu a regionálneho rozvoja uskutočnilo rokovania a vyžiadalo si k splneniu uvedenej úlohy podklady ministerstva hospodárstva  a ministerstva výstavby a regionálneho rozvoja, ktoré mali na predmetnej úlohe spolupracovať. 

Minister výstavby a regionálneho rozvoja listom z 30. júla 2004 MVVR-2004-7329/22314-1 oznámil ministrovi vnútra, že nemôže súhlasiť s vypustením ustanovení § 2 písm. k) a § 3 písm. o) zákona č. 416/2004 Z. z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov týkajúcich sa regionálneho rozvoja, pretože vypustením by sa 
•	narušil súlad medzi predmetným zákonom a zákonom č. 351/2004 Z. z., ktorým sa mení a dopĺňa zákon č. 503/2001 Z. z. o podpore regionálneho rozvoja, na ktorého základe sa vymedzujú podmienky podpory regionálneho rozvoja a  upravujú kompetencie orgánov štátnej správy a územnej samosprávy pri podpore regionálneho rozvoja
•	nepodarilo zabezpečiť dodržanie základných princípov Európskej únie pri spracovaní programových dokumentov; zároveň vypracovanie Národného rozvojového plánu, ktorý je jednou z podmienok možnosti čerpania štrukturálnych fondov, si vyžaduje dodržať horizontálnu i vertikálnu konzistenciu medzi jednotlivými programovými dokumentmi.
Ministerstvo hospodárstva listom z 13. augusta 2004 2531/2004-100  oznámilo ministerstvu vnútra, že vypustením ustanovení § 2 písm. k) a l) a § 3 písm. o) a p) zo zákona č. 416/2004 Z. z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov v podstate nedôjde k zmene vecnej pôsobnosti samosprávy na úseku cestovného ruchu. Samosprávnemu kraju vyplývajú predmetné kompetencie z § 4 písm. k) zákona č. 302/2001 Z. z. o samospráve vyšších územných celkov.  Obce tieto činnosti môžu vykonávať na základe zákona Slovenskej národnej rady č. 369/1990 Zb. o obecnom zriadení v rámci zabezpečovania ekonomického a sociálneho rozvoja obce, napríklad §4 písm. d), f a j). Ide o činnosti, ktoré svojím charakterom patria do samosprávnej (originálnej) pôsobnosti obce. Zákon o obecnom zriadení však v dotknutých ustanoveniach neuvádza konkrétne úsek cestovného ruchu. V prípade, že budú kompetencie na úseku cestovného ruchu vypustené zo zákona č. 416/2001 Z. z., môže dôjsť v obciach k určitým nejasnostiam vzhľadom na ich pôsobnosť na tomto úseku činnosti.  
K úlohe vypustiť § 2 písm. k) a l) a § 3 písm. o) a p) zo zákona č. 416/2004 Z. z. sa 12.augusta 2004 písomne vyjadrilo aj Združenie miest a obcí Slovenska, ktoré s vypustením uvedených ustanovení nesúhlasí. ZMOS však očakáva podporu a aktívne presadzovanie kompetencií vrátane finančných štátnych prostriedkov na rozvoj cestovného ruchu v mestách a obciach Slovenska. Uvedené stanovisko potvrdil ZMOS aj na rokovaní, ktoré sa uskutočnilo 16. augusta 2004. ZMOS požadovalo aby v bode B.1. návrhu uznesenia vlády bola uložená úloha pre podpredsedu vlády a ministra hospodárstva a ministra výstavby a regionálneho rozvoja   prerokovať s podpredsedom vlády a ministrom financií možnosti finančnej podpory plnenia úloh v oblasti cestovného ruchu a regionálneho rozvoja orgánmi územnej samosprávy.  V rámci medzirezortného pripomienkového konania  ZMOS požadovalo zmeniť text v bode B.1. návrhu uznesenia vlády takto “prerokovať s podpredsedom vlády a ministrom financií zabezpečenie finančných prostriedkov na plnenie úloh v oblasti cestovného ruchu a regionálneho rozvoja orgánmi územnej samosprávy a kvantifikovať ich v súhrnnom finančnom vzťahu štátneho rozpočtu k rozpočtom obcí a VÚC na rok 2005”. Na základe stanoviska ministerstva financií  v rámci medzirezortného pripomienkového konania bod B.1. bol z návrhu uznesenia vlády vypustený. Ministerstvo financií vo svojom stanovisku pripomína, že v kapitolách, ktoré spravujú podpredseda vlády a minister hospodárstva a minister výstavby a regionálneho rozvoja sú rozpočtované finančné prostriedky na podporu cestovného ruchu a regionálneho rozvoja, ktoré sú smerované do rozpočtov územných samospráv.  
Na základe stanovísk odvetvovo príslušných ministerstiev minister vnútra požadovaný návrh zákona predložiť nemôže, preto úlohu z bodu B.7. uznesenia vlády č. 715/2004 navrhuje zrušiť.